# **DĖL ROKIŠKIO RAJONO SAVIVALDYBEI NUOSAVYBĖS TEISE PRIKLAUSANČIŲ NEREIKALINGŲ IR NEBENAUDOJAMŲ 60/100 DALIŲ ŪKINIO PASTATO PARDAVIMO**

2017 m. lapkričio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos civilinio kodekso 4.79 straipsniu, Lietuvos Respublikos paramos būstui įsigyti ar išsinuomoti įstatymo 24 straipsnio 2 dalies 3 punktu, 24 straipsnio 3 dalimi, 25 straipsniu, nereikalingų arba nebetinkamų (negalimų) naudoti nekilnojamo turto ir kitų nekilnojamųjų daiktų apžiūros 2017 m. rugsėjo 21 d. pažyma Nr. 1 ir Svetlanos Kaulakienės 2017 m. spalio 13 d. prašymu, Rokiškio rajono savivaldybės taryba n u s p r e n d ž i a:

parduoti Rokiškio rajono savivaldybei nuosavybės teise priklausančių nereikalingų ir nebenaudojamų 60/100 dalių ūkinio pastato, esančio Vilniaus g. 21, Rokiškio m. (unikalus Nr. 7392-5001-0020), Svetlanai Kaulakienei už rinkos kainą 588 eurus (penkis šimtus aštuoniasdešimt aštuonis eurus). Svetlana Kaulakienė papildomai turės sumokėti už pastato dalies vertės nustatymą 120 eurų (vieną šimtą dvidešimt eurų) ir notaro paslaugas.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Violeta Bieliūnaitė-Vanagienė

**Rokiškio rajono savivaldybės tarybai**

# **SPRENDIMO PROJEKTO ,,DĖL ROKIŠKIO RAJONO SAVIVALDYBEI NUOSAVYBĖS TEISE PRIKLAUSANČIŲ NEREIKALINGŲ IR NEBENAUDOJAMŲ 60/100 DALIŲ ŪKINIO PASTATO PARDAVIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Tikslas – parduoti rajono savivaldybei nuosavybės teise priklausančias 60/100 dalių pagalbinio ūkio paskirties pastato, esančio Vilniaus g. 21, Rokiškio m., kurios pripažintos nereikalingomis ir nebenaudojamomis.

**Šiuo metu esantis teisinis reglamentavimas.**

Rokiškio rajono savivaldybės tarybos 2014 m. gruodžio 19 d. sprendimas Nr. TS-256 Pripažinto nereikalingu arba netinkamu (negalimu) naudoti savivaldybės turto nurašymo, išardymo ir likvidavimo tvarkos aprašas, Lietuvos Respublikos civilinis kodeksas, Lietuvos Respublikos paramos būstui įsigyti ar išsinuomoti įstatymas.

**Sprendimo projekto esmė.**

Komisija, sudaryta Rokiškio rajono savivaldybės administracijos direktoriaus 2017 m. rugpjūčio 18 d. įsakymu Nr. AV-776 „Dėl komisijų savivaldybės turtui pripažinti nereikalingu arba netinkamu (negalimu) naudoti ir tam turtui nurašyti bei likviduoti savivaldybės administracijoje sudarymo“ apžiūrėjo Rokiškio rajono savivaldybei nuosavybės teise priklausantį ilgalaikį nekilnojamąjį turtą: 60/100 dalių ūkinio pastato, esančio Vilniaus g. 21, Rokiškio m. (unikalus Nr. 7392-5001-0020). Pastatas stovi neįteisintoje valstybinėje žemėje. Komisija nustatė, kad šių ūkinio pastato dalių savivaldybė nebenaudoja nuo to laiko, kai iš greta esančio pastato buvo iškeltas muzikos mokyklos pučiamųjų skyrius. Turto techninė būklė bloga, nes pastato sienos ištrupėjusios, stogas kiauras, reikalingos investicijos remontui, kad būtų galima naudotis pastatu pagal numatytą paskirtį.

Ūkinis pastatas, esantis Vilniaus g. 21, Rokiškio m., nuosavybės teise priklauso 5 savininkams. Komisijos nariai, vadovaudamiesi Lietuvos Respublikos civilinio kodekso 4.79 straipsniu, nusprendė siūlyti nekilnojamo turto bendrasavininkiams įsigyti 60/100 dalių ūkinio pastato. Trys bendraturčiai atsisakė pirkti siūlomas bendros dalinės nuosavybės pastato dalis, o Svetlana Kaulakienė sutiko pirkti siūlomą parduoti savivaldybei nuosavybės teise priklausančią ūkinio pastato dalį.

Vadovaujantis Paramos būstui įsigyti ar išsinuomoti įstatymo 25 straipsniu, ūkinio pastato 60/100 dalių parduodama už nepriklausomo turto vertintojo nustatytą rinkos vertę – 588 eurus. Pirkėjas turės sumokėti už vertinimo išlaidas – 120 eurų ir notaro paslaugas.

**Galimos pasekmės, priėmus siūlomą tarybos sprendimo projektą:**

**teigiamos** – bus vykdomos teisės aktuose numatytos nuostatos ir patenkinti savivaldybės gyventojų prašymai;

**neigiamos** – nebus.

**Kokia sprendimo nauda Rokiškio rajono gyventojams.**

Bus sutvarkyta blogos techninės būklės pastato dalis, kuri nekels pavojaus gyventojams. Gyventojai galės pasinaudoti pastato dalimi savo reikmėms.

**Finansavimo šaltiniai ir lėšų poreikis**.

Įstatyme numatyta, kad savivaldybės išlaidos, susijusios su parduodamo būsto ir pagalbinio ūkio paskirties pastatų vertės nustatymu, įskaitomos į pardavimo kainą, todėl turto vertės nustatymui panaudotos savivaldybės biudžeto lėšos, pardavus būstus, yra atstatomos.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas -** teisės akte nenumatoma reguliuoti visuomeninių santykių, susijusių su Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus

vyriausioji specialistė Violeta Bieliūnaitė-Vanagienė